Author: a
Last saved by: agenda0

P R E D K L A D A C I A    S P R Á V A
k návrhu legislatívneho zámeru zákona o prevencii závažných havárií s prítomnosťou vybraných nebezpečných látok a o pripravenosti na ich zdolávanie 
(zákon o závažných haváriách)

	 Neustály rozvoj priemyselnej výroby, zavádzanie nových technológií, používanie stále väčšieho množstva a nových druhov nebezpečných látok prináša so sebou značné, resp. nové riziká nielen pre pracovníkov a vlastnú prevádzku, ale aj pre verejnosť a životné prostredie v jej okolí. Možnosť vážneho ohrozenia života a zdravia ľudí, bezpečnosti majetku a životného prostredia podstatným spôsobom narastá v prípade vzniku havárie, resp. jej bezprostrednej hrozby.

	Ide o problematiku, ktorá sa musí riešiť nielen na úrovni samotných prevádzkovateľov takýchto nebezpečných činnosti, ale na úrovni celej spoločnosti - štátu, ba dokonca aj v medzinárodnom merítku. 

	Preto Európska únia, ale i Organizácia pre hospodársku spoluprácu a rozvoj (OECD) prijali príslušnú právnu úpravu v tejto oblasti. Obdobne boli prijaté v tejto oblasti príslušné medzinárodné dohovory Európskej hospodárskej komisie Organizácie spojených národov (EHKOSN) a Medzinárodnej organizácie práce (MOP), ktorých signatárom je aj Slovenská republika. 

V týchto predpisoch a dohovoroch sa ustanovujú doplňujúce povinnosti pre prevádzkovateľov takých podnikov (najmä v chemickom a petrochemickom priemysle), ktoré v dôsledku používania určitých druhov nebezpečných látok predstavujú značné riziko pre svoje okolie. Zoznam týchto predpisov a dohovorov sa uvádza v prílohe č. 1 Zhodnotenia ... – bod 3 tohto materiálu.
	
Predmetom právnej úpravy podľa tohto legislatívneho zámeru je transpozícia do právneho poriadku Slovenskej republiky najmä Smernice Rady č. 96/82/ES o kontrole nebezpečenstiev veľkých havárií zahŕňajúcich nebezpečné látky (tzv. Smernica Seveso II), ktorá v sebe zahŕňa aj princípy príslušných predpisov OECD. Navrhovanou právnou úpravou sa sleduje tiež  vytvorenie podmienok pre ratifikáciu, resp. pristúpenie Slovenskej republiky k uvedeným medzinárodným dohovorom EHK OSN a MOP.

	Návrh legislatívneho zámeru prešiel medzirezortným pripomienkovým konaním. Vyhodnotenie medzirezortného pripomienkového konania sa prikladá pod bodom 6 tohto materiálu.
	Návrh bol prerokovaný 8. marca 2001 v Rade hospodárskej a sociálnej dohody a 27. marca 2001 v Legislatívnej rade vlády Slovenskej republiky. Oba uvedené poradné orgány vlády odporučili s drobnými pripomienkami návrh zákona predložiť na ďalšie rokovanie vlády. Pripomienky boli do návrhu zapracované a návrh legislatívneho zámeru sa predkladá na rokovanie vlády ako nové znenie.